คลังจ่อขายหน่วยลงทุน TFF ใน Q1/61 พร้อมเปิดทาง บ.ประกันชีวิตเข้าลงทุน
คลังจ่อขายหน่วยลงทุน TFF ใน Q1/61 พร้อมเปิดทาง บ.ประกันชีวิตเข้าลงทุน
22 ก.ย. 2560

นายอภิศักดิ์ ตันติวรวงศ์ รมว.คลัง เปิดเผยว่า ความคืบหน้าการจัดตั้งกองทุนโครงสร้างพื้นฐานเพื่ออนาคตประเทศไทย (Thailand Futures Fund:TFF) ขณะนี้อยู่ระหว่างการทำสัญญาโอนและรับสิทธิ์โอนในรายได้ (RTA)โครงการทางพิเศษฉลองรัฐ (รามอินทรา-อาจณรงค์) และทางพิเศษบูรพาวิถี (บางนา-ชลบุรี) เพื่อโอนรายได้ในอนาคตที่ 45% ให้กับกองทุนไทยแลนด์ฟิวเจอร์ฟันด์เป็นเวลา 30 ปี
โดยหลังจากสัญญา RTA จะต้องยื่นขออนุญาตขายหน่วยลงทุน 4.4 หมื่นล้านบาทกับทางคณะกรรมการกำกับหลักทรัพย์และตลาดหลักทรัพย์ (ก.ล.ต.) ซึ่งหากขายหน่วยลงทุนอย่างช้าสามารถดำเนินการได้ภายในต้นปีหน้า
“คลัง ต้องการให้ขายหน่วยลงทุนได้ภายในปีนี้ หรือช้าสุดภายในไตรมาส 1/61 เนื่องจากมีขั้นตอนในการดำเนินการมาก”นายอภิศักดิ์ กล่าว
สำหรับเงินที่ได้จากการระดมทุนจะมอบให้การทางพิเศษแห่งประเทศไทย (กทพ.) นำไปก่อสร้างโครงการทางพิเศษพระราม 3-ดาวคะนอง-วงแหวนรอบนอกกรุงเทพมหานครด้านตะวันตก วงเงินลงทุน 3.04 หมื่นล้านบาท และโครงการทางด่วนขั้นที่ 3 สายเหนือตอน N2 และ E-W corridor ด้านตะวันออก วงเงินลงทุน 1.43 หมื่นล้านบาท คาดว่าจะเซ็นสัญญาก่อสร้างได้ในเดือน มี.ค. 61
รมว.คลัง กล่าวว่า พร้อมกันนี้ได้ขอให้สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) ไปพิจารณาระเบียบให้บริษัทประกันชีวิต สามารถเข้าลงทุนในกองทุน TFF ได้เนื่องจากบริษัทประกันชีวิตมีเงินระยะยาว 20-30 ปี จำนวนมาก และที่ผ่านมานำไปลงทุนในพันธบัตร ซึ่งได้ผลตอบแทนน้อยกว่ามาลงทุน TFF
“อุตสาหกรรมประกันภัยเป็นแหล่งสะสมเงินทุนระยาวของประเทศ ซึ่งเงินนี้มาช่วยพัฒนาประเทศได้มากขึ้น หากมาลงทุนในกองทุนไทยแลนด์ฟิวเจอร์ฟันด์ ที่เป็นการระดมทุนเพื่อลงทุนโครงสร้างพื้นฐานของประเทศ ซึ่งบริษัทประกันชีวิตมีเบี้ยอยู่ที่ 8 แสนล้านบาท และจะเพิ่มให้ได้ 1 ล้านล้านบาท ซึ่งปกติไปลงทุนในพันธบัตร เมื่อมีไทยแลนด์ฟิวเจอร์ฟันด์จะทำให้บริษัทประกันชีวิตมีทางเลือกลงทุนเพิ่ม” นายอภิศักดิ์ กล่าว